Deurbraak in moord op Duitse toeris(Foto: SAPD) Die polisie in Mpumalanga het ŉ verdagte in hegtenis geneem in verband met die moord op die Duitse toeris naby die Numbi-hek na die Krugerwildtuin. “ŉ 35-jarige verdagte is Woensdag in hegtenis geneem en het vandag (Vrydag) in die landdroshof in Kabokweni verskyn,” het brig. Selvy Mohlala, polisiewoordvoerder van Mpumalanga, gesê. Hy staan tereg op aanklagte van moord, poging tot moord en ŉ poging om te kaap. Die verdagte, Napoleon Joseph Nyalungu (35), bly in aanhouding tot die saak weer op 19 Oktober voorkom. Die 67-jarige Duitser, Jörg Schnarr, was Maandag, 3 Oktober, as deel van ŉ toergroep van die Drakensberge na die Mdluli Safari Lodge in die Krugerwildtuin op pad, toe gewapende aanvallers hulle in ŉ lokval voorgekeer het. Hy het die motor bestuur en is deur sy motorruit geskiet. Die voorval het groot opslae gemaak en die hoofopskrifte in verskeie Duitse nuusblaaie gehaal. Bheki Cele, minister van polisie, het later self die gebied besoek en was ook op die toneel waar die skietery plaasgevind het. Drie mans is aanvanklik ingeneem vir ondervraging oor die moord, maar later weer vrygelaat. Die departement van toerisme oorweeg intussen om dié hek te sluit, na aanleiding van ŉ reeks rooftogte wat sedert November hier plaasgevind het. Die provinsiale polisiekommissaris het die inhegtenisneming verwelkom.